《丙寅端阳述怀》
明代·李昌祺

岁月易流迈，佳辰届端阳。闲居昧时序，节日如平常。

空园积雨昧，蒿艾如人长。萧条掩关卧，蝶梦方悠扬。

老妻唤我起，盘饤劝我尝。小孙颇慧黠，学语声琅琅。

举目见之喜，欣然挥一觞。俭约固予分，泰侈非所望。

冥观阴阳运，隆替乃其常。吾生幸休退，用舍安行藏。

前修有善训，岐路多亡羊。且复醉蒲醑，毋将忧自戕。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。